ב"ה

**התלמיד**

היום, עשרה בטבת, מעבר לצום ולעניינים הלאומיים-רוחניים הגדולים שעברו עלינו ביום הזה, הוא יום הפטירה של ר' נתן שטרנהרץ מברסלב, **ה**תלמיד של ר' נחמן. אי אפשר לחשוב על חסידות ברסלב בלעדיו, ושמו קשור בשם רבו לעולם.

בהתחלה, כאשר שמעתי בפעם הראשונה על ר' נחמן, לא ידעתי שבלי ר' נתן לא הייתי שומע עליו. היה לי חידוש לשמוע משהו מרבי נחמן, אך ברגע שהוא נכנס לתודעה היה ברור לי שהוא יהיה אדם משמעותי לי. אך אותה אמירה לקוחה מתורתו, שר' שלמה פתח בה "ר' נחמן אמר" – כעת אני יודע שזה רק מפני שר' נתן רשם את התורה וכך היה ר' שלמה יכול ללמדה. ואני היושב וכותב, שמוציא מלים כביכול מהיצירה האישית שלי, עדיין חסר ולא מודע לגמרי לאותו כח – כח הסופר, כח הרושם, כח התלמיד שבזכותו יש רבי, שבזכותו יש תורה.

בשנה השנייה, אחרי הזכרתו הראשונה של ר' נחמן בחיי, גיליתי את ר' נתן. ניסיתי ללמוד את תורתו של ר' נחמן, אך היא הרתיעה אותי. לא ידעתי איך לגשת אליה. אז פתחתי 'ליקוטי הלכות'. מי שמכיר יודע שזה ספר של הגיגיו העמוקים של ר' נתן על ההלכה, על התורה - באמת על החיים - בהשראה והפנמה של תורותיו של ר' נחמן. אך בגלל כתיבתו ולשונו המיוחדת של ר' נתן הוא היה נגיש. הרגשתי את אותו תלמיד, שופע בלי סוף מתורת רבו או בו-בזמן עניו ולא בטוח בעצמו. ובכתיבתו הוא חוזר ושוזר, כמו ר' נחמן, אך הלשון הדהדה בי את המקום היותר קרוב ללב הלומד. ידע הוא את קטנותו כלפי רבי נחמן, ומשם גילה את גדלותו.

ומתוך הרכות של התלמיד שמברר ממש את התורות שהוא למד, ומחבר אותם אל ההלכה, אל חייו, אל נפש האדם, נפתח לי צוהר לגעת בתורת ר' נחמן. כמובן שיש שיחות, סיפורים, ביטויים שונים של רבי נחמן שלא הצריכו לימוד כה מעמיק ודורש. אך ידעתי מההתחלה – אם ארצה להתחבר אצטרך לגעת בספר הגדול שלו ולא להסתפק באמירות קצרות מתומצתות.

ומתחת כל הלימודים העמוקים בליקוטי הלכות, יושבות להן התפילות, מפיקות כיסופים והושטת יד ושכל, כמו מכריזות – הנה אנו עושות מקום שייכנס דעת. ובאמת זהו יסוד כל תורת ר' נחמן – התפילה. ע"י תפילה אפשר להשיג הכל, אמר פעם לאחד מתלמידיו. ור' נתן, בידיעתו את היסוד הזה, פרסם את תפילותיו, שבתוכם חשף את כל נבכי נפשו. כמו ספר תהלים, שכל יהודי יכול למצוא את עצמו בפרקיו כי הם כה אנושיים, באים משורש הגעגוע הנשמתי הפשוט המשותף לכולנו – כך הם תפילותיו של ר' נתן: אמיתיות ולא נרתעות מלהתבטא ממש בלי מעצור.

בדרך כלל כאשר מזכירים את גדולתו של ר' נתן שטרנהרץ מנעמירוב, שהפך לר' נתן מברסלב, נת'לה כפי שר' נחמן קרא לו, מדברים על עמידתו ברדיפה הגדולה שקמה עליו – עליו דווקא הרבה יותר מרבו. במשך כמה שנים 'ברסלבר' היה שם גנאי, ובהרבה מקומות מוחרם, ואת ר' נתן עצמו ניסו להרוג ולכלוא כמה פעמים. ובעמידתו האיתנה, מלאת תפילה ואמונה, ובאורך רוח לא מובן, עבר על כל אלה כאשר הוא מתרכז כל הזמן בהוצאת כתבי רבי נחמן, ובכתביו עצמו. הדבר מפליא ביותר, והוא היסוד של קיום ברסלב במשך מאתיים השנים האחרונים, עד שהיום ההשפעה ברורה ובלתי ניתנת לערעור.

אך נקודת הנגיעה שלי עם ר' נתן היא דווקא ביכולתו להתמודד עם חולשותיו – חוסר הביטחון, ומחשבות יתר, והעצבות האופפת כל עובד רוחני בהכירו את המרחק הגדול בינו לבין שאיפותיו. היכולת לעבוד עם אלה, להתחזק בכל פעם, להתפלל, להיות כנה עם המשברים, עם הקשיים, ולמרות הכל להצליח להיות עמוד השדרה של מהלך רוחני שמימדיו עדיין לא ידועים ומוגבלים – על אלה אני מודה היום. וההודיה נמשכת גם על המוכנות הגדולה של ר' נתן לשתף אותנו במסעו. ספרו 'ימי מוהרנ"ת' והגילויים האישיים שנמצאים בחלק מספריו של ר' נחמן שהוא העלה על כתב, וכן מכתביו, תפילותיו, תורתו שבה ניתן להרגיש את אישיותו – כל אלה מלאים באור אהבתו, כיסופיו, וחכמתו הגדולה.

וכמו שידוע הדבר במעגלי ברסלב השונים, ממנו אפשר ללמוד איך להיות תלמיד. היתה לו הזדמנות לקחת את הדרך כמנהיג, כרבי. בשנה אחרי שר' נחמן נפטר, בהתכנסות הראשונה של החסידים, עמד ר' נתן ולימד תורה מליקוטי מוהר"ן. כל הסובבים החלו לומר –"הרבי,הרבי!" והוא עמד על השולחן וצעק – "אני לא הרבי, אני לא הרבי!" לא היתה זו רק ענוה, שהיתה מידה עיקרית אצלו, אלא הכרה עמוקה של החידוש שר' נחמן הביא לעולם – לסלול דרך שאינה מצריכה רבי חי, שמלמדת את האדם לסמוך על עצמו, ולמצוא את דרכו הוא, בעת שמתקשר לצדיק. ובבחירתו של ר' נתן להיות תלמיד עד סוף חייו, לימד אותנו איך להמשיך בדרך.

מתפלל אני, מבקש אני לקבל ממנו נקודה זו. רחוקה היא מאוד ממני, אך כפי שר' נתן עצמו לימד בדיבור ובמעשה – אין דבר כזה רחוק מדי. אין ייאוש, והדרך נמשכת לעולם, וכל עוד איננו מאבדים את הרצון, את הכיסופים, את האמונה (אפילו בדמיון) - בסופו של דבר נזכה ללמוד, להפנים, לחיות את נשמתינו ואת חיינו האמיתיים.

ובזכותו של ר' נתן, וכל הצדיקים, ובזכות כל התלמידים הכנים האמיתיים, ובזכות כל מבקשי האמת למיניהם, כל המחפשים והמתגעגעים, נזכה כולנו למצוא את נקודת הנשמה האמיתית שלנו ולהיות אנשים מביאי גאולה, אור, ותורה לעולם.

שבת שלום

רז